CELEX: 32020R0571
Language: el
Date: 2020-04-24 00:00:00
Title: Εκτελεστικός κανονισμός (ΕΕ) 2020/571 της Επιτροπής της 24ης Απριλίου 2020 για την τροποποίηση του εκτελεστικού κανονισμού (ΕΕ) 2019/1198 για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας, όπως τροποποιήθηκε με τον εκτελεστικό κανονισμό (ΕΕ) 2019/2131, και την επιστροφή εισπραχθέντων δασμών

27.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 132/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/571 ΤΗΣ ΕΠΙΤΡΟΠΗΣ
         της 24ης Απριλίου 2020
         για την τροποποίηση του εκτελεστικού κανονισμού (ΕΕ) 2019/1198 για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας, όπως τροποποιήθηκε με τον εκτελεστικό κανονισμό (ΕΕ) 2019/2131, και την επιστροφή εισπραχθέντων δασμών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης («ο βασικός κανονισμός») (1), και ιδίως το άρθρο 14 παράγραφος 1,
         Εκτιμώντας τα ακόλουθα:
         Α.   ΔΙΑΔΙΚΑΣΙΑ
         
         
                     (1)
                  
                  
                     Με τον εκτελεστικό κανονισμό (ΕΕ) αριθ. 412/2013 του Συμβουλίου (2) επιβλήθηκε οριστικός δασμός αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας. Έπειτα από έρευνα επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, η Επιτροπή παρέτεινε τα μέτρα με τον εκτελεστικό κανονισμό (ΕΕ) 2019/1198 της Επιτροπής (3) («τα ισχύοντα μέτρα»). Στη συνέχεια, έπειτα από έρευνα κατά της καταστρατήγησης, η Επιτροπή αποφάσισε, με τον εκτελεστικό κανονισμό (ΕΕ) 2019/2131 της Επιτροπής (4), να επιβάλει σε διάφορες εταιρείες, που προηγουμένως υπόκεινταν σε ατομικό δασμολογικό συντελεστή ντάμπινγκ 17,9 %, τον δασμολογικό συντελεστή 36,1 % που ισχύει για «όλες τις άλλες εταιρείες» και να καταργήσει τον ατομικό τους πρόσθετο κωδικό TARIC.
                  
               
                     (2)
                  
                  
                     Με το άρθρο 1 παράγραφος 2 του εκτελεστικού κανονισμού (ΕΕ) 2019/2131, ο πρόσθετος κωδικός TARIC B632, ο οποίος είχε δοθεί στην εταιρεία Liling Jiaxing Ceramic Industrial Co., Ltd. [«Jiaxing»], αντικαταστάθηκε από τον πρόσθετο κωδικό TARIC B999. Η Επιτροπή κατάργησε τον ατομικό πρόσθετο κωδικό TARIC βάσει σχέσης με μια άλλη εταιρεία που είχε τον πρόσθετο κωδικό TARIC B610 και για την οποία είχε διαπιστωθεί καταστρατήγηση (5). Κατά συνέπεια, οι εισαγωγές επιτραπέζιων σκευών από κεραμευτική ύλη που παράγονται από την εταιρεία Jiaxing υπόκεινται, από την έναρξη ισχύος του εκτελεστικού κανονισμού (ΕΕ) 2019/2131, στον δασμολογικό συντελεστή 36,1 % που ισχύει για «όλες τις άλλες εταιρείες». Μετά τη δημοσίευση της εν λόγω νομοθετικής πράξης, η εταιρεία Jiaxing ισχυρίστηκε ότι δεν είχε ενημερωθεί δεόντως σχετικά με την πρόθεση της Επιτροπής να αλλάξει τον ατομικό της δασμολογικό συντελεστή και η εν λόγω εταιρεία να υπόκειται στο εξής στον δασμολογικό συντελεστή που ισχύει για όλες τις άλλες εταιρείες. Η εταιρεία Jiaxing ισχυρίστηκε ότι, ως εκ τούτου, δεν ήταν σε θέση να ασκήσει πλήρως και αποτελεσματικά το δικαίωμα υπεράσπισής της. Επιπλέον, υπέβαλε αποδεικτικά στοιχεία σύμφωνα με τα οποία δεν συνδεόταν πλέον με την εταιρεία με πρόσθετο κωδικό TARIC B610.
                  
               
                     (3)
                  
                  
                     Η Επιτροπή αναγνώρισε εν προκειμένω ότι δεν δόθηκε στην εταιρεία Jiaxing η δυνατότητα να ασκήσει αποτελεσματικά το δικαίωμα υπεράσπισής της και ότι δεν υπήρχαν σχέσεις με άλλη εταιρεία για την οποία διαπιστώθηκε καταστρατήγηση. Επομένως, το αποτέλεσμα της έρευνας σχετικά με την εταιρεία Jiaxing θα ήταν διαφορετικό αν της είχε δοθεί η ευκαιρία να ασκήσει πλήρως τα δικαιώματα υπεράσπισής της κατά τη διάρκεια της έρευνας κατά της καταστρατήγησης.
                  
               
                     (4)
                  
                  
                     Κατά συνέπεια, είναι σκόπιμο να τροποποιηθεί ο εκτελεστικός κανονισμός (ΕΕ) 2019/1198, όπως τροποποιήθηκε με τον εκτελεστικό κανονισμό (ΕΕ) 2019/2131, και να δοθεί εκ νέου ο πρόσθετος κωδικός TARIC B632 στην εταιρεία Liling Jiaxing Ceramic Industrial Co., Ltd., οι εισαγωγές της οποίας θα έπρεπε να είχαν εξακολουθήσει να υπόκεινται σε δασμολογικό συντελεστή 17,9 %.
                  
               Β.   ΑΝΑΔΡΟΜΙΚΗ ΕΦΑΡΜΟΓΗ
         
         
                     (5)
                  
                  
                     Οι εισαγωγές από την εταιρεία Jiaxing στην Ένωση υπόκεινται σε δασμολογικό συντελεστή 36,1 % από τις 13 Δεκεμβρίου 2019, ημερομηνία έναρξης ισχύος του εκτελεστικού κανονισμού (ΕΕ) 2019/2131 για την τροποποίηση του εκτελεστικού κανονισμού (ΕΕ) 2019/1198. Όπως εξηγείται στις αιτιολογικές σκέψεις 3 και 4 ανωτέρω, οι εν λόγω εισαγωγές θα υπόκεινταν σε δασμολογικό συντελεστή 17,9 %, αν είχε δοθεί στην εταιρεία Jiaxing η δυνατότητα να ασκήσει αποτελεσματικά τα δικαιώματά της. Ως εκ τούτου, θεωρείται σκόπιμο ο πρόσθετος κωδικός TARIC B632, που υπόκειται σε δασμολογικό συντελεστή 17,9 %, να εφαρμοστεί στην εταιρεία Liling Jiaxing Ceramic Industrial Co., Ltd. αναδρομικά από την ημερομηνία έναρξης ισχύος του κανονισμού (ΕΕ) 2019/2131.
                  
               
                     (6)
                  
                  
                     Κατά συνέπεια, το ποσό των οριστικών δασμών που καταβλήθηκαν βάσει του εκτελεστικού κανονισμού (ΕΕ) 2019/1198, όπως τροποποιήθηκε με τον εκτελεστικό κανονισμό (ΕΕ) 2019/2131, για τις εισαγωγές από την εταιρεία Jiaxing πέραν του δασμολογικού συντελεστή 17,9 %, επιστρέφεται ή διαγράφεται.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα I του εκτελεστικού κανονισμού (ΕΕ) 2019/1198, όπως τροποποιήθηκε με τον εκτελεστικό κανονισμό (ΕΕ) 2019/2131, η ακόλουθη εταιρεία επανεγγράφεται στον κατάλογο των συνεργασθέντων Κινέζων παραγωγών-εξαγωγέων που δεν συμμετείχαν στο δείγμα:
            
               
                           Εταιρεία
                        
                        
                           Πρόσθετος κωδικός
                           TARIC
                        
                     
                           «Liling Jiaxing Ceramic Industrial Co., Ltd.
                        
                        
                           B632»
                        
                     
         
         
            Άρθρο 2
            Το ποσό των οριστικών δασμών που καταβλήθηκαν βάσει του εκτελεστικού κανονισμού (ΕΕ) 2019/1198 πέραν του οριστικού δασμού αντιντάμπινγκ που καθορίζεται στο άρθρο 1 επιστρέφεται ή διαγράφεται.
            Η επιστροφή και η διαγραφή ζητούνται από τις εθνικές τελωνειακές αρχές σύμφωνα με την ισχύουσα τελωνειακή νομοθεσία εντός της περιόδου που ορίζεται στο άρθρο 121 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (6).
            Σε περίπτωση επιστρεπτέου ποσού, ο καταβλητέος τόκος θα πρέπει να υπολογίζεται με βάση το επιτόκιο που εφαρμόζεται από την Ευρωπαϊκή Κεντρική Τράπεζα κατά τις κύριες πράξεις αναχρηματοδότησης, όπως αυτό δημοσιεύεται στη σειρά C της Επίσημης Εφημερίδας της Ευρωπαϊκής Ένωσης την πρώτη ημερολογιακή ημέρα κάθε μήνα.
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται αναδρομικά από τις 13 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 131 της 15.5.2013, σ. 1.
         
            (3)  ΕΕ L 189 της 15.7.2019, σ. 8.
         
            (4)  ΕΕ L 321 της 12.12.2019, σ. 139.
         
            (5)  Κανονισμός (ΕΕ) 2019/2131, αιτιολογικές σκέψεις 20 και 21.
         
            (6)  ΕΕ L 269 της 10.10.2013, σ. 1.